L-Aġent Kummissarju Ray Zammit qal li meta uffiċċjali tal-pulizija ngħataw transfer, dejjem inbiddlu ma ħaddieħor u l-korp kompla b’ħidmietu kontra l-kriminalità. Waqt il-program Reporter li ddiskuta l-aħħar mewġa ta’ serq u kriminalità f’postijiet bħal Tas-Sliema u San Giljan b’mod partikolari, l-aġent Kummissarju Żammit indika li fl-aħħar xhur inbidlu xi fizzjala anke għax f’ċerti distretti ma kinux qed jinkisbu dejjem ir-riżultati. Il-kontroversja dwar it-transfers fil-korp qamet wara li l-kelliem tal-Oppożizzjoni Jason Azzopardi qal li l-kriminalità qed tiżdied mhux b’kumbinazzjoni iżda anke minħabba tnaqqis ta’ pulizija fid-distretti u transfers, uħud qal vendikattivi, li saru fil-korp tal-pulizija. Dr. Azzopardi qal li dawn mhux tort tal-Aġent Kummissarju l-ġdid għax dan wiret s-sitwazzjoni minn ta’ qablu. Il-Ministru tal-Intern Manwel Mallia caħad bil-qawwa li t-transfers saru b’indħil politiku. Dr. Mallia qal li jifhem li t-tibdil isir skont l-eżiġenzi tal-korp u għax f’xi każi l-uffiċċjali jkollhom bżonn bidla. Dr. Mallia qal li l-Oppożizzjoni mhix realistika għax qabel l-elezzjoni ġenerali ingħataw 250 transfer u staqsa jekk dan ingħatawx b’vendikazzjoni. Il-Ministru Mallia qal li l-Gvern wiret korp ta’ 1,950 pulizija, li 100 minnhom kienu waslu biex jirtiraw. Dr. Mallia qal l-Gvern sa Novembru se jirrikluta 114 -il kuntistabbli ġdid apparti numru oħra li kienu fil-pulizija u reġgħu daħlu. Kemm il-Ministru Mallia u l-Aġent Kummissarju Zammit qalu li l-korp żied l-uffiċjali u r-rondi f’postijiet fejn ġiet rappurtata żieda fin-numru ta’ kriminalità. Il-Ministru tal-Intern qal li l-Gvern se jkompli jaħdem biex jgħin il-korp tal-pulizija biex ikompli jiġġieled il-kriminalità u jserraħ moħħ ir-residenti f’kull lokalità. Waqt il-program, il-Ministru Mallia qal li wara x-xhieda fl-Qorti li fil-Ħabs hemm ħafna droga, saru t-testijiet tal-urina fuq 200 prigunier u instabu tlieta biss pożittivi.